Bull. Clun., p. 109, col. 2, nº 2. (Voir ci-dessus, nº 4587.) [Gregorius Episcopus, servus servorum Dei, dilectis filiis Abbati sancti Stephani Divionensis, et Cisterciensi et sancti Stephani Divionen. Prioribus Lingonensis et Cabilonensis Diœcesum, salutem et Apostolicam benedictionem. Non posset regularis Ordo subsistere; sed læderetur potius et vitiaretur omninò, si ab ejus sancta institutione contingeret declinari. Sanè referente dilecto filio Cluniacensi Abbate dolentes audivimus, quod quidam Senonensis, Bituricensis, et Burdegalensis Provinciarum Abbates sui Ordinis convenire ad Capitulum generale, quod celebratur apud Cluniacum singulis annis, et quæ de correctione ac reformatione Ordinis in eodem Capitulo salubriter statuuntur, non solum servare, sed etiam recipere penitus aspernantur, in gravem infamiam et dissolutionem ipsius Ordinis, et Cluniacensis Monasterii non modicum detrimentum. Cum igitur dicti Abbates se in sanctæ institutionis observantia aliis ejusdem Ordinis debeant coaptare, ut, sicut societate religionis, sic ejus imitatione cæteris conformentur: discretioni vestræ per Apostolica scripta mandamus, quatenus Abbates prædicti ordinis, quos tales esse constiterit, accedere ad Capitulum, et salubria ejus statuta recipere et servare, monitione præmissa, per censuram Ecclesiasticam, sublato appellationis obstaculo compellatis, non obstante constitutione de duabus Diæcis edita in Concilio generali. Quod si non omnes iis exequendis potueritis interesse, duo vestrum ea nihilominus exequantur. Datum Perusii XV. Kalendas Januarii, Pontificatus nostri anno tertio. Habetur et alia conservatoria ejusdem ad idem, directis eisdem, data Interamne quarto Idus Decembris, anno Pontificatus decimo, salutis 1237.]